OBH 245/2000.
Az állampolgári jogok országgyűlési biztosának jelentése
Előadó: Dr. Váczy Ernőné

Az Alkotmány 64. §-ában deklarált kérelemhez való joggal összefüggésben csekély mértékű visszásságot okoz, ha a panaszos felvilágosítást kérő beadványára késedelmesen kap választ.

	Panaszos személyesen előadott kérelmében azt sérelmezte, hogy a helyi önkormányzathoz - ajánlottan küldött - egy polgári jogi ügyben felvilágosítást kérő beadványára határidőben nem kapott választ.
	Vizsgálatom során megállapítottam, hogy Baja Város Önkormányzatának jegyzője - megkeresésünket követően - valóban késedelmesen - 2 és fél hónap után - válaszolt a panaszosnak.
	Az államigazgatási eljárásról szóló - többször módosított - 1957. évi IV. tv. (a továbbiakban: Áe.) 2. §-a alapelvként rögzíti az eljárás gyorsaságának követelményét, amely az Alkotmány 2. § (1) bekezdésében deklarált jogállamiságból fakadó jogbiztonság követelményének részét képező tisztességes eljáráshoz való jogból ered.
	Az Áe. 2. §-a szintén alapelvként rögzíti az ügyfél eljárási jogai biztosításának elvét, amely a tájékoztatáshoz való jogban is kifejeződik. A tájékoztatáshoz való jog - az ügyfél eljárási jogai biztosításának alapelve részeként - az Alkotmány 64. §-ában biztosított kérelemhez való jogból vezethető le. Ezek az alapelvek - mint alkotmányos követelmények - a közigazgatási szerveket kötik. Ennek megfelelően a közigazgatási szervek is kötelesek biztosítani az Alkotmányban és a törvényekben meghatározott alapelvek, eljárási rendelkezések érvényre juttatását. E jogból következik az a követelmény, hogy a közigazgatási szerv a hozzá érkezett levélre választ adjon, abban az esetben is, ha a kérelem nem érdemi jellegű.
	A jegyző, illetőleg a helyi polgármesteri hivatalok azokban az esetekben is kötelesek kioktatási kötelezettségüknek eleget tenni, ha az ügyfelek nem hatáskörükbe tartozó - mint jelen esetben polgári jogi jellegű - ügyben fordulnak hozzájuk.
	A fentiek alapján megállapítom, hogy a jegyző a késedelmes válaszadásával - ha csekély mértékben is - a kérelemhez való jog vonatkozásában visszásságot okozott, azonban annak eljárásomat megelőző orvoslására ajánlást nem teszek.
	Felhívom azonban a Baja Város Önkormányzatának Jegyzőjét, hogy a jövőben eljárása során mind az anyagi, mind pedig az eljárási jogszabályokat maradéktalanul tartsa be.

Budapest, 2000. szeptember 11.

Gönczöl Katalin